Mette Reissmann (S), 2014-05-02:
Jeg vil gerne starte med at slå fast, at vi i dag behandler et beslutningsforslag, der omhandler en meget vigtig problematik, og derfor vil jeg også gerne kvittere forslagsstillerne for at rejse den her vigtige debat.
Det er helt centralt, at de udlændinge, der opholder sig i Danmark, er her på et lovligt grundlag, og at de, der er her ulovligt, skal sendes ud af landet.
Alt andet er for Socialdemokraterne uacceptabelt.
I dag behandler vi et beslutningsforslag fremsat af Dansk Folkeparti, der handler om EU-borgeres dokumentation for deres lovlige ophold i Danmark.
Hvis det bliver vedtaget, pålægges regeringen at fremsætte lovforslag, der betyder, at EU-borgere egenhændigt skal løfte bevisbyrden for deres lovlige ophold i Danmark.
Hvis ikke de er i stand til det, mener forslagsstillerne, at konsekvensen skal være en administrativ udvisning af Danmark.
Det er efter Socialdemokraternes overbevisning i strid med det europæiske opholdsdirektiv, hvorfor jeg allerede her kan afsløre, at vi ikke kan støtte beslutningsforslaget.
Derudover er der flere punkter, der skaber problemer.
For nok er det centralt, at man kun opholder sig i Danmark, hvis man lovgivningsmæssigt har ret til det, men i det her tilfælde er det altså desuden vigtigt at holde sig tre forhold for øje.
For det første tager beslutningsforslaget en kompliceret problemstilling op, som der allerede findes effektive indsatser imod; der er nemlig tale om en grænseoverskridende problematik, der ligeledes kræver en grænseoverskridende løsning, netop i EU-regi.
Derudover har regeringen givet udtryk for, at problemet prioriteres højt – justitsministeren var også inde på, hvor højt det faktisk prioriteres.
Og regeringen anerkender, at det er et problem, der kræver en indsats at komme til livs, og derfor er det selvfølgelig også tilfredsstillende at notere sig, at der er foregået en offensiv politiindsats med fokus på kontrol af udlændinges opholdsgrundlag mod relevante brancher og mod geografiske områder.
Og det er gjort på baggrund af aktuelle sikkerhedsvurderinger.
Den har siden sin oprettelse i efteråret 2011 behandlet flere end 1.700 sager og fået udvist mere end 500 personer.
For det andet tilbyder forslaget en løsning, der i bedste fald fungerer som et hurtigt snuptag, men som har mere effekt på papiret end i virkelighedens verden.
Der er som sagt tale om et omfattende problem, der ikke kun rækker ud over de danske grænser, men også ud over beslutningsforslagets rammer.
Beslutningsforslaget er nemlig kun en symptombehandling.
Den virkelige sygdom, fattigdom og hjemløshed i Europa, forholder forslaget sig ikke til, og det skaber altså ikke holdbare resultater på den lange bane.
For selv om vi ikke accepterer ulovligt ophold, skal vi altså tage hensyn til de helbredsmæssige og sociale forhold, som f.eks. gør sig gældende for hjemløse mennesker, og alt andet vil være inhumant.
For det tredje vil det naturligvis ikke være muligt at vedtage en lovgivning, som udelukkende omhandler hjemløse.
Derfor vil det her forslag, såfremt det vedtages, medføre en urimelig mistænkeliggørelse af alle EU-borgere, der kommer til Danmark for at arbejde og studere eller bare som turister.
Det strider imod grundtanken i Det Europæiske Fællesskab og vil naturligvis også ramme de danskere, der måtte tage ud i Europa for at dygtiggøre sig.
Så samlet set er det altså en central problematik, beslutningsforslaget tager op, men desværre er løsningen skudt forbi målet, og, som jeg allerede har sagt, kan Socialdemokraterne ikke støtte forslaget.